b'\n_START_ARTICLE_\nIstoria Uniunii Sovietice (1953-1985)\n_START_SECTION_\nDestalinizarea \xc8\x99i era Hru\xc8\x99ciov\n_START_PARAGRAPH_\nDup\xc4\x83 moartea lui Stalin din martie 1953, el a fost succedat de Nikita Sergheevici Hru\xc8\x99ciov \xc3\xaen func\xc8\x9bia de Prim Secretar al Comitetului Central al Partidului Comunist al Uniunii Sovietice \xc8\x99i de Gheorghi Malenkov \xc3\xaen func\xc8\x9bia de Premier al Uniunii Sovietice. Noua conducere a decretat o amnistie pentru anumite categorii de de\xc8\x9binu\xc8\x9bi de drept comun, au anun\xc8\x9bat sc\xc4\x83deri ale pre\xc8\x9burilor \xc8\x99i au relaxat c\xc3\xa2teva restric\xc8\x9bii politice. Destalinizarea a adus \xc8\x99i \xc3\xaencheierea rolului major \xc3\xaen economie al muncii for\xc8\x9bate \xc3\xaen Gulaguri._NEWLINE_Pe perioada conducerii colective, Hru\xc8\x99ciov \xc8\x99i-a consolidat puterea treptat. \xc3\x8en discursul "Despre cultul personalit\xc4\x83\xc8\x9bii \xc8\x99i consecin\xc8\x9bele sale\'\' \xc8\x9binut la sesiunea \xc3\xaenchis\xc4\x83 la Congresul al XX-lea al Partidului Comunist din 25 februarie 1956, Hru\xc8\x99ciov \xc8\x99i-a \xc8\x99ocat ascult\xc4\x83torii prin denun\xc8\x9barea conducerii dictatoriale a lui Stalin \xc8\x99i a cultului personalit\xc4\x83\xc8\x9bii. El a atacat de asemenea \xc8\x99i crimele f\xc4\x83cute de colaboratorii apropia\xc8\x9bi ai lui Stalin. _NEWLINE_Impactul discursului asupra politicii sovietice a fost imens. Discursul a distrus orice urm\xc4\x83 de legitimitate ai rivalilor stalini\xc8\x99ti r\xc4\x83ma\xc8\x99i \xc3\xaenc\xc4\x83 \xc3\xaen lupta pentru putere, cresc\xc3\xa2nd foarte mult puterea lui Hru\xc8\x99ciov \xc3\xaen partid. \xc3\x8en acest timp, Hru\xc8\x99ciov a \xc3\xaempu\xc8\x9binat restric\xc8\x9biile, a eliberat un num\xc4\x83r de disiden\xc8\x9bi \xc8\x99i a ini\xc8\x9biat politici economice care au pus un mai mare accent pe produc\xc8\x9bia \xc8\x99i comercializarea bunurilor de larg consum dec\xc3\xa2t pe industria grea \xc8\x99i extractiv\xc4\x83._NEWLINE_\xc3\x8en acela\xc8\x99i an, Revolu\xc8\x9bia anticomunist\xc4\x83 din Ungaria a fost \xc3\xaen\xc4\x83bu\xc8\x99it\xc4\x83 \xc3\xaen mod brutal de trupele sovietice. \xc3\x8entre 25.000 \xc8\x99i 50.000 de insurgen\xc8\x9bi maghiari \xc8\x99i cam 7.000 de militari sovietici au fost uci\xc8\x99i, alte mii au fost r\xc4\x83ni\xc8\x9bi, iar aproximativ un sfert de milion de maghiari au p\xc4\x83r\xc4\x83sit \xc8\x9bara ca emigran\xc8\x9bi. Revolu\xc8\x9bia a fost o lovitur\xc4\x83 dat\xc4\x83 comuni\xc8\x99tilor din Europa de vest, mul\xc8\x9bi dintre cei care sprijiniser\xc4\x83 URSS \xc3\xaen trecut au devenit critici ai sovieticilor._NEWLINE_\xc3\x8en urm\xc4\x83torul an, Hru\xc8\x99ciov a \xc3\xaenfr\xc3\xa2nt o \xc3\xaencercare a stalini\xc8\x99tilor de a recuceri puterea, \xc3\xaenving\xc3\xa2nd \xc3\xaen mod decisiv membrii a\xc8\x99a numitului "Grup antipartinic". Acest eveniment a relevat \xc8\x99i noua natur\xc4\x83 a politicii sovietice \xe2\x80\x93 atacul decisiv asupra stalini\xc8\x99tilor a fost f\xc4\x83cut de ministrul ap\xc4\x83r\xc4\x83rii Gheorghi Jukov, iar amenin\xc8\x9barea comploti\xc8\x99tilor a fost clar\xc4\x83. Totu\xc8\x99i, niciunul dintre comploti\xc8\x99tii grupului nua fost ucis. Gheorhi Malenkov a fost numit director al unei hidrocentrale \xc3\xaen Caucaz \xc8\x99i altul, Viaceslav Molotov, a fost numit ambasador \xc3\xaen Mongolia._NEWLINE_Hru\xc8\x99ciov a devenit premier pe 27 martie 1958, dup\xc4\x83 o serie lung\xc4\x83 \xc8\x99i complex\xc4\x83 de manevre, printre care cea crucial\xc4\x83 a \xc3\xaendep\xc4\x83rt\xc4\x83rii celui mai posibil succesor al lui Stalin, Lavrenti Beria, \xc8\x99eful NKVD, (poli\xc8\x9bia secret\xc4\x83 sovietic\xc4\x83)._NEWLINE_Deceniul care a urmat mor\xc8\x9bii lui Stalin a fost martorul reafirm\xc4\x83rii  puterii politice \xc3\xaen dauna mijloacelor de costr\xc3\xa2ngere. Partidul a devenit institu\xc8\x9bia dominant\xc4\x83, iar puterea armatei \xc8\x99i a poli\xc8\x9biei secrete a sc\xc4\x83zut._NEWLINE_Sprijinul acordat \xc8\x9b\xc4\x83rilor \xc3\xaen curs de dezvoltare, ca \xc8\x99i cercet\xc4\x83rii \xc8\x99tiin\xc8\x9bifice, \xc3\xaen mod special \xc3\xaen tehnologia spa\xc8\x9bial\xc4\x83, dar \xc8\x99i men\xc8\x9binerea \xc3\xaen cursa \xc3\xaenarm\xc4\x83rilor, a f\xc4\x83cut ca Uniunea Sovietic\xc4\x83 s\xc4\x83 r\xc4\x83m\xc3\xa2n\xc4\x83 una dintre cele dou\xc4\x83 supraputeri mondiale. URSS a lansat pe orbit\xc4\x83 primul satelit artificial al p\xc4\x83m\xc3\xa2ntului, Sputnik, care a zburat pe orbit\xc4\x83 circumterestr\xc4\x83 \xc3\xaen 1957. Uniunea Sovietic\xc4\x83 a lansat \xc8\x99i primul om \xc3\xaen spa\xc8\x9biu, cosmonautul Iuri Gagarin, \xc3\xaen 1961._NEWLINE_Hru\xc8\x99ciov a dejucat planurile rivalilor s\xc4\x83i stalini\xc8\x99ti. El era \xc3\xaens\xc4\x83 privit de inamicii s\xc4\x83i politici \xe2\x80\x93 \xc3\xaen special de casta aflat\xc4\x83 \xc3\xaen plin\xc4\x83 ascensiune a tehnocra\xc8\x9bilor \xe2\x80\x93 ca un \xc8\x9b\xc4\x83ran necivilizat care-\xc8\x99i \xc3\xaentrerupea partenerii de discu\xc8\x9bie pentru a-i insulta.\n_START_SECTION_\nReformele \xc8\x99i c\xc4\x83derea lui Hru\xc8\x99ciov\n_START_PARAGRAPH_\nDe-a lungul anilor c\xc3\xa2nd s-a aflat la putere, Hru\xc8\x99ciov a \xc3\xaencercat s\xc4\x83 duc\xc4\x83 la bun sf\xc3\xa2r\xc8\x99it reforme \xc3\xaen diverse domenii. Problemele agriculturii sovietice, o preocupare major\xc4\x83 a lui Hru\xc8\x99ciov, se bucurase de aten\xc8\x9bia conducerii colective care introdusese inova\xc8\x9bii importante \xc3\xaen aceast\xc4\x83 ramur\xc4\x83 a economiei sovietice. Statul a \xc3\xaencurajat \xc8\x9b\xc4\x83ranii s\xc4\x83 cultive mai mult pe loturile \xc3\xaen folosin\xc8\x9b\xc4\x83, a \xc3\xaembun\xc4\x83t\xc4\x83\xc8\x9bit plata pentru recoltele ob\xc8\x9binute de colhozuri \xc8\x99i a investit mult mai mult \xc3\xaen agricultur\xc4\x83._NEWLINE_\xc3\x8en campania sa dramatic\xc4\x83 de des\xc8\x9belenire a p\xc4\x83m\xc3\xa2nturilor virgine de la mijlocul anilor 60, Hru\xc8\x99ciov a impulsionat cultivarea unor arii \xc3\xaentinse din Kazahstan \xc8\x99i din zonele \xc3\xaenvecinate ale Rusiei. Aceste noi zone agricole erau amenin\xc8\x9bate de secet\xc4\x83, dar \xc3\xaen unii ani au produs recolte excelente. Alte inova\xc8\x9bii ale lui Hru\xc8\x99ciov s-au dovedit contraproductive. Planurile lui de cultivare a porumbului \xc8\x99i de cre\xc8\x99tere a produc\xc8\x9biei de carne \xc8\x99i de produse lactate au dat gre\xc8\x99 \xc3\xaen mod lamentabil, iar \xc3\xaencercarea de a reorganiza colhozurile \xc3\xaen unit\xc4\x83\xc8\x9bi agricole mai mari, a produs confuzie \xc3\xaen zona rural\xc4\x83. _NEWLINE_Tentativele lui Hru\xc8\x99ciov de reform\xc4\x83 \xc3\xaen industrie \xc8\x99i \xc3\xaen organizarea administrativ\xc4\x83 au creat probleme \xc8\x99i mai mari. \xc3\x8entr-o mi\xc8\x99care motivat\xc4\x83 politic de sl\xc4\x83bire a puterii birocratice centrale, Hru\xc8\x99ciov a renun\xc8\x9bat \xc3\xaen 1957 la ministerele industriale din Moscova \xc8\x99i le-a \xc3\xaenlocuit cu soviete (consilii) economice regionale (sovnarhoz). \xc3\x8en era Hru\xc8\x99ciov, s-a \xc3\xaenceput edificarea de complexe de apartamente construite rapid, din elemente prefabricate._NEWLINE_De\xc8\x99i el a inten\xc8\x9bionat ca aceste consilii economice s\xc4\x83 r\xc4\x83spund\xc4\x83 mai mult nevoilor locale, descentralizarea industriei a dus la disfunc\xc8\x9bionalit\xc4\x83\xc8\x9bi \xc8\x99i la ineficien\xc8\x9b\xc4\x83. Legat\xc4\x83 de aceast\xc4\x83 descentralizare, a fost decizia luat\xc4\x83 \xc3\xaen 1962 de Hru\xc8\x99ciov de a rearanja organiza\xc8\x9biile de partid pe sectoare mai degrab\xc4\x83 economice dec\xc3\xa2t administrative. Aceast\xc4\x83 bifurcare a aparatului de partid \xc3\xaen sectoarele agricol \xc8\x99i industrial la nivelul provinciilor (oblast) \xc8\x99i mai jos, a contribuit la dezorganizarea muncii oficialilor de partid de la toate nivelurile. Simptomatic pentru dificult\xc4\x83\xc8\x9bile economice a fost abandonarea \xc3\xaen 1963 a planului septenal (1959 \xe2\x80\x93 1965) cu doi ani \xc3\xaenainte de termen. _NEWLINE_\xc3\x8encep\xc3\xa2nd cu 1964, prestigiul lui Hru\xc8\x99ciov a avut de suferit \xc3\xaen multe sectoare. Cre\xc8\x99terea industrial\xc4\x83 a sc\xc4\x83zut, iar agricultura nu ar\xc4\x83ta vreun semn de progres. \xc3\x8en domeniul politicii interna\xc8\x9bionale, ruptura chino-sovietic\xc4\x83, criza Berlinului, \xc8\x99i criza rachetelor din Cuba au d\xc4\x83unat statutului interna\xc8\x9bional al Uniunii Sovietice, iar eforturile lui Hru\xc8\x99ciov de a \xc3\xaembun\xc4\x83t\xc4\x83\xc8\x9bi rela\xc8\x9biile cu Occidentul au \xc3\xaent\xc3\xa2mpinat opozi\xc8\x9bia conducerii militare. Reorganizarea partidului din 1962 a adus dezordine \xc3\xaen ierarhia sovietic\xc4\x83 de comand\xc4\x83._NEWLINE_\xc3\x8en domeniul politicii militare, Hru\xc8\x99ciov a urm\xc4\x83rit neab\xc4\x83tut o politic\xc4\x83 de dezvoltare a rachetelor strategice \xc8\x99i tactice sovietice, \xc3\xaen \xc3\xaencercarea de reducere a m\xc4\x83rimii for\xc8\x9belor armate, cu scopul declarat de eliberare a for\xc8\x9bei de munc\xc4\x83 tinere necesare \xc3\xaen domeniile civile ale economiei, \xc3\xaen special \xc3\xaen cel al bunurilor de consum. \xc8\x98i aceast\xc4\x83 politic\xc4\x83 s-a dovedit dezastruoas\xc4\x83, \xc3\xaendep\xc4\x83rt\xc3\xa2nd figuri cheie ale corpului de comand\xc4\x83 sovietic, culmin\xc3\xa2nd cu, a\xc8\x99a cum a fost perceput prin ochii sovieticilor, dezastruoasa Criza rachetelor din Cuba. \xc3\x8en ciuda reducerii pe scar\xc4\x83 larg\xc4\x83 a for\xc8\x9belor militare sovietice, dezghe\xc8\x9bul rela\xc8\x9biilor est-vest nu a avut amploarea a\xc8\x99teptat\xc4\x83. _NEWLINE_L\xc4\x83ud\xc4\x83ro\xc8\x99enia lui Hru\xc8\x99ciov \xc3\xaen leg\xc4\x83tur\xc4\x83 cu rachetele nucleare sovietice i-au oferit lui John F. Kennedy un argument hot\xc4\x83r\xc3\xa2tor \xc3\xaempotriva lui Richard Nixon \xc3\xaen alegerile preziden\xc8\x9biale din SUA din 1960 \xe2\x80\x94 a\xc8\x99a-numitul \xe2\x80\x9edezechilibru al rachetelor\xe2\x80\x9d. Toate \xc3\xaencerc\xc4\x83rile, probabil sincere, ale lui Hru\xc8\x99ciov de a construi o puternic\xc4\x83 rela\xc8\x9bie personal\xc4\x83 cu noul pre\xc8\x99edinte american au dat gre\xc8\x99, iar combina\xc8\x9bia de fanfaronad\xc4\x83, prognozare gre\xc8\x99it\xc4\x83 \xc8\x99i nenoroc a dus la e\xc8\x99ecul cubanez. _NEWLINE_\xc3\x8en octombrie 1964, \xc3\xaen timp ce Hru\xc8\x99ciov era \xc3\xaen vacan\xc8\x9b\xc4\x83 \xc3\xaen Crimeea, Prezidiul a votat destituirea sa din func\xc8\x9bie \xc8\x99i a refuzat s\xc4\x83-i permit\xc4\x83 s\xc4\x83-\xc8\x99i prezinte cazul \xc3\xaen fa\xc8\x9ba Comitetului Central. Hru\xc8\x99ciov s-a retras ca un cet\xc4\x83\xc8\x9bean de r\xc3\xa2nd dup\xc4\x83 ce succesorii lui l-au \xc3\xaenvinuit pentru "scheme aiurite, concluzii imature \xc8\x99i decizii pripite." _NEWLINE_Totu\xc8\x99i, Hru\xc8\x99ciov trebuie \xc8\x9binut minte pentru dezavuarea public\xc4\x83 a stalinismului, liberalizarea crescut\xc4\x83 a vie\xc8\x9bii \xc3\xaen \xc8\x9bar\xc4\x83 \xc8\x99i pentru mai marea flexibilitate pe care a adus-o \xc3\xaen conducerea sovietic\xc4\x83.\n_START_SECTION_\nEra Brejnev\n_START_PARAGRAPH_\nDup\xc4\x83 1964, primul Secretar al PCUS, Leonid Brejnev, \xc8\x99i premierul Alexei Kos\xc3\xaeghin s-au afirmat ca cei mai influen\xc8\x9bi politicieni \xc3\xaen noua conducere colectiv\xc4\x83. Dornic s\xc4\x83 evite gre\xc8\x99elile lui Hru\xc8\x99ciov, Brejnev \xc8\x99i Kos\xc3\xaeghin , care reprezentau noua genera\xc8\x9bie a tehnocra\xc8\x9bilor post-revolu\xc8\x9bionari, au condus statul \xc8\x99i partidul \xc3\xaentr-o manier\xc4\x83 discret\xc4\x83 \xc8\x99i prev\xc4\x83z\xc4\x83toare. _NEWLINE_Pe la mijlocul deceniului al saptelea, URSS era o societate industrializat\xc4\x83 complex\xc4\x83, cu o diviziune a muncii dezvoltat\xc4\x83 \xc8\x99i cu o industrie r\xc4\x83sp\xc3\xa2ndit\xc4\x83 \xc8\x99i interconectat\xc4\x83 pe o uria\xc8\x99\xc4\x83 \xc3\xaentindere geografica, o for\xc8\x9b\xc4\x83 militar\xc4\x83 care atinsese paritatea cu puterile occidentale. Reformele sociale \xc8\x99i politice au fost \xc3\xaen cea mai mare parte oprite, ceea ce a dus la apari\xc8\x9bia termenului de "stagnare" (\xd0\xb7\xd0\xb0\xd1\x81\xd1\x82\xd0\xbe\xd0\xb9, zastoi)._NEWLINE_\xc3\x8en ceea ce prive\xc8\x99te economia, p\xc3\xa2n\xc4\x83 c\xc3\xa2nd primul plan cincinal a fost stabilit de Gosplan prin procesul de planificare centralizat\xc4\x83, (vezi \xc8\x99i: Planificarea sovietic\xc4\x83), Uniunea Sovietic\xc4\x83 era \xc3\xaen principal o \xc8\x9bar\xc4\x83 agrar\xc4\x83, c\xc4\x83reia \xc3\xaei lipseau elementele de industrializare specifice na\xc8\x9biunilor occidentale. De aceea, scopurile planific\xc4\x83rii sovietice erau construirea unei puternice baze economice, dezvoltarea extensiv\xc4\x83 \xc8\x99i mobilizarea resurselor. Uniunea Sovietic\xc4\x83 a cl\xc4\x83dit o industrie modern\xc4\x83 mai rapid dec\xc3\xa2t orice alt\xc4\x83 na\xc8\x9biune de p\xc3\xa2n\xc4\x83 atunci, dar cu uria\xc8\x99e costuri umane, deseori prin exploatarea muncii condamna\xc8\x9bilor din Gulag, \xc8\x99i prin militarizarea fabricilor. _NEWLINE_Sub conducerea lui Brejnev, economia sovietic\xc4\x83 \xc3\xaenc\xc4\x83 nu \xc3\xae\xc8\x99i epuizase posibilit\xc4\x83\xc8\x9bile de cre\xc8\x99tere. Statul sovietic a \xc3\xaembun\xc4\x83t\xc4\x83\xc8\x9bit standardul de via\xc8\x9b\xc4\x83 prin dublarea salariilor \xc3\xaen mediul urban, prin cre\xc8\x99terea cu 75% a veniturilor \xc3\xaen mediul rural, construind milioane de apartamente individuale \xc8\x99i prin fabricarea a mari cantit\xc4\x83\xc8\x9bi de bunuri de larg consum \xc8\x99i de bunuri de folosin\xc8\x9b\xc4\x83 \xc3\xaendelungat\xc4\x83. _NEWLINE_Produsul industrial a crescut cu 75%. Uniunea Sovietic\xc4\x83 a devenit cel mai mare produc\xc4\x83tor de petrol \xc8\x99i o\xc8\x9bel. Cei dou\xc4\x83zeci de ani care au urmat mor\xc8\x9biii lui Stalin] (1953) au fost cei mai buni din istoria \xc8\x9b\xc4\x83rii pentru toate categoriile de cet\xc4\x83\xc8\x9beni, privind din punct de vedere al nivelului de via\xc8\x9b\xc4\x83, stabilit\xc4\x83\xc8\x9bii \xc8\x99i p\xc4\x83cii. _NEWLINE_Teroarea, foametea \xc8\x99i r\xc4\x83zboiul mondial au devenit doar ni\xc8\x99te amintiri ur\xc3\xa2te, \xc3\xaen vreme ce valul istoriei se p\xc4\x83rea c\xc4\x83 se \xc3\xaentorcea \xc3\xaen favoarea Uniunii Sovietice. Statele Unite ale Americii erau \xc3\xaempotmolite \xc3\xaen recesiunea economic\xc4\x83 rezultant\xc4\x83 a embargoului petrolier al OPEC, \xc3\xaen infla\xc8\x9bia cauzat\xc4\x83 de cheltuielile guvernamentale excesive cerute de implicarea \xc8\x9b\xc4\x83rii \xc3\xaen r\xc4\x83zboiul din Vietnam, f\xc4\x83r\xc4\x83 s\xc4\x83 se mai men\xc8\x9bioneze \xc3\xaencurc\xc4\x83turile generate de implicarea \xc3\xaen r\xc4\x83zboi. \xc3\x8en  acela\xc8\x99i timp, pozi\xc8\x9bia Moscovei se \xc3\xaent\xc4\x83rea, c\xc3\xa2\xc8\x99tig\xc3\xa2nd noi pozi\xc8\x9bii strategice prin victoriile ob\xc8\x9binute de regimurile pro-sovietice din lumea a treia. Vietnamul de Nord a \xc3\xaenvins \xc3\xaen cele din urma SUA, iar Vietnamul s-a reunificat \xc3\xaentr-un nou stat comunist, \xc3\xaen vreme ce noi mi\xc8\x99c\xc4\x83ri insurgente marexiste ap\xc4\x83reau \xc3\xaen Africa, Asia de Sud-Est \xc8\x99i America Latin\xc4\x83.\n_START_SECTION_\nProblemele economiei planificate\n_START_PARAGRAPH_\n\xc3\x8en ultimii ani ai perioadei Brejnev, economia URSS-ului a \xc3\xaencetat s\xc4\x83 se mai dezvolte, iar popula\xc8\x9bia a \xc3\xaenceput s\xc4\x83 pretind\xc4\x83 tot mai multe bunuri de larg consum . _NEWLINE_\xc3\x8en anii postbelici, economia sovietic\xc4\x83 a \xc3\xaentrat \xc3\xaentr-o perioad\xc4\x83 de cre\xc8\x99tere intensiv\xc4\x83 bazat\xc4\x83 pe cre\xc8\x99terea productivit\xc4\x83\xc8\x9bii, deosebit\xc4\x83 de cre\xc8\x99terea extensiv\xc4\x83 din peroada stalinist\xc4\x83. _NEWLINE_Cu c\xc3\xa2t economia sovietic\xc4\x83 devenea mai complex\xc4\x83, era nevoie de o tot mai complex\xc4\x83 diversificare a cifrelor de plan, o tot mai bun\xc4\x83 comunicare \xc3\xaentre \xc3\xaentreprinderi \xc8\x99i ministerele planificatoare. Economia sovietic\xc4\x83 a devenit din ce \xc3\xaen ce mai greoaie c\xc3\xa2nd a venit timpul s\xc4\x83 r\xc4\x83spund\xc4\x83 la schimb\xc4\x83ri, s\xc4\x83 adopte tehnologii noi \xc8\x99i s\xc4\x83 acorde stimulente la toate nivelurile pentru  m\xc4\x83rirea productivit\xc4\x83\xc8\x9bii, eficien\xc8\x9bei \xc8\x99i cre\xc8\x99terii economice. _NEWLINE_La nivel de \xc3\xaentreprindere, directorii erau mai procupa\xc8\x9bi de carierismul institu\xc8\x9bional dec\xc3\xa2t de cre\xc8\x99terea productivit\xc4\x83\xc8\x9bii. Ei primeau salarii fixe \xc8\x99i stimulente pentru \xc3\xaendeplinirea planului de produc\xc8\x9bie, precum erau bonusurile la salariu, accesul la clinici speciale sau la case de odihn\xc4\x83 cu regim \xc3\xaenchis. \xc3\x8endeplinirea sarcinilor de plan nu aducea numai beneficii ci, de multe ori, \xc8\x99i cre\xc8\x99terea planurilor de produc\xc8\x9bie peste capacitatea unit\xc4\x83\xc8\x9bilor economice. _NEWLINE_De aceea, era de dorit din punct de vedere al directorilor ca planul de produc\xc8\x9bie s\xc4\x83 fie dep\xc4\x83\xc8\x99it, dar nu cu mult. \xc3\x8entreprinderile \xc3\xae\xc8\x99i subestimau cu bun\xc4\x83 \xc8\x99tiin\xc8\x9b\xc4\x83 capacit\xc4\x83\xc8\x9bile de produc\xc8\x9bie pentru a se t\xc3\xa2rgui pentru cifre de plan mai avantajoase \xc8\x99i mai u\xc8\x99or de \xc3\xaendeplinit. _NEWLINE_O alt\xc4\x83 problem\xc4\x83 era aceea c\xc4\x83 planurile de produc\xc8\x9bie prevedeau num\xc4\x83rul bunurilor care ar fi trebuit produse, nu \xc8\x99i calitatea lor. De aceea, directorii erau tenta\xc8\x9bi s\xc4\x83 \xc3\xaendeplineasc\xc4\x83 planul de produc\xc8\x9bie prin sacrificarea calit\xc4\x83\xc8\x9bii \xc3\xaen favoarea cantit\xc4\x83\xc8\x9bii. O mare parte a produc\xc8\x9biei sovietice era sub standardele interna\xc8\x9bionale de calitate. _NEWLINE_Planificarea era foarte rigid\xc4\x83: directorii de unit\xc4\x83\xc8\x9bi economice nu aveau permisiunea s\xc4\x83 se abat\xc4\x83 de la plan, fiindu-le alocate anumite fonduri, materiale \xc8\x99i for\xc8\x9b\xc4\x83 de munc\xc4\x83. Ca rezultat, nu putea fi \xc3\xaembun\xc4\x83t\xc4\x83\xc8\x9bit\xc4\x83 productivitatea prin concedierea for\xc8\x9bei de munc\xc4\x83 suplimentare, iar, pe de alt\xc4\x83 parte, \xc3\xaen unit\xc4\x83\xc8\x9bile \xc3\xaen care se ducea lips\xc4\x83 de m\xc3\xa2n\xc4\x83 de lucru nu puteau fi angaja\xc8\x9bi muncitori \xc3\xaen plus.   _NEWLINE_La nivel de \xc3\xaentreprindere, nu exista nici un interes pentru aplicarea tehnologiilor care ar fi adus economii de bani, energie sau materii prime. Planificatorii mai degrab\xc4\x83 ofereau pre\xc8\x9buri sc\xc4\x83zute consumatorilor (pre\xc8\x9buri sus\xc8\x9binute prin subven\xc8\x9bii), dec\xc3\xa2t s\xc4\x83 \xc3\xaencurajeze produc\xc4\x83torii s\xc4\x83 produc\xc4\x83 la pre\xc8\x9buri mai mici. Altfel spus, inova\xc8\x9bia tehnologic\xc4\x83 nu reu\xc8\x99ea de cele mai multe ori s\xc4\x83 fac\xc4\x83 procesele industriale mai profitabile pentru cei interesa\xc8\x9bi. _NEWLINE_\xc3\x8en timpurile lui Hru\xc8\x99ciov \xc8\x99i Brejnev s-au f\xc4\x83cut mari concesiuni consumatorilor: salariile muncitorilor erau relativ ridicate, \xc3\xaen vreme ce pre\xc8\x9burile erau men\xc8\x9binute la niveluri sc\xc4\x83zute \xc3\xaen mod artificial prin mijloace administrative. Mai mult chiar, rata de cre\xc8\x99tere a veniturilor era mai ridicat\xc4\x83 dec\xc3\xa2t cea a cre\xc8\x99terii pre\xc8\x9burilor \xc8\x99i aceasta \xc3\xaen ciuda productivit\xc4\x83\xc8\x9bii sc\xc4\x83zute. Din aceast\xc4\x83 cauz\xc4\x83, la un moment dat au ap\xc4\x83rut crize \xc3\xaen aprovizionarea cu diferite bunuri de prim\xc4\x83 necesitate sau de folosin\xc8\x9b\xc4\x83 \xc3\xaendelungat\xc4\x83. _NEWLINE_Cursa inarm\xc4\x83rilor era un alt element care destabiliza economia sovietic\xc4\x83. Cu un venit na\xc8\x9bional de maximum 70% din cel al Statelor Unite ale Americii, sovieticii cheltuiau cel pu\xc8\x9bin tot at\xc3\xa2t de mult ca americanii, for\xc8\x9b\xc3\xa2nd \xc8\x9bara s\xc4\x83 foloseasc\xc4\x83 o cot\xc4\x83 mult mai mare din resursele societ\xc4\x83\xc8\x9bii pentru sus\xc8\x9binerea sectorului militar.\n_START_SECTION_\nPropunerile de reform\xc4\x83\n_START_PARAGRAPH_\nDup\xc4\x83 ce atmosfera politic\xc4\x83 a devenit tot mai relaxat\xc4\x83 dup\xc4\x83 destalinizare, \xc3\xaen r\xc3\xa2ndurile func\xc8\x9bionarilor din v\xc3\xa2rful ierarhiei partidului comunist a ap\xc4\x83rut o mi\xc8\x99care de reform\xc4\x83 care a supravie\xc8\x9buit debarc\xc4\x83rii din 1964 a ini\xc8\x9biatorului ei, Hru\xc8\x99ciov. _NEWLINE_Reformele anului 1965 orientate c\xc4\x83tre pia\xc8\x9b\xc4\x83, bazate pe ideile economistului sovietic Evsei Liberman, sprijinite de primul-ministru Alexei Kos\xc3\xaeghin, au fost o \xc3\xaencercare de restructurare a sistemului economic \xc8\x99i de rezolvare a problemelor care ap\xc4\x83reau tot mai des la nivel de intreprindere. Reformele lui Kos\xc3\xaeghin f\xc4\x83ceau ca intreprinderile s\xc4\x83 aib\xc4\x83 un control sporit asupra propriei produc\xc8\x9bii \xc8\x99i o anumit\xc4\x83 flexibilitate \xc3\xaen ceea ce prive\xc8\x99te nivelul salariilor. Aceste reforme ar fi trebuit s\xc4\x83 asigure ob\xc8\x9binerea de profit la nivelul fiec\xc4\x83rei \xc3\xaentreprinderi, c\xc4\x83reia i se permitea s\xc4\x83 re\xc8\x9bin\xc4\x83 o cot\xc4\x83 parte a banilor ob\xc8\x9binu\xc8\x9bi pentru a fi folosi\xc8\x9bi conform interesului propriu. _NEWLINE_P\xc3\xa2n\xc4\x83 la sf\xc3\xa2r\xc8\x99itul celui de-al \xc8\x99aptelea deceniu al secolului trecut, Uniunea Sovietic\xc4\x83 avea \xc3\xaenc\xc4\x83 rate de cre\xc8\x99tere mai mari dec\xc3\xa2t ale \xc8\x9b\xc4\x83rilor occidentale. Unii speciali\xc8\x99ti ru\xc8\x99i \xc8\x99i sovietici au afirmat c\xc4\x83 reformele lui Kos\xc3\xaeghin din 1965 \xe2\x80\x93 nu ale lui Gorbaciov  dou\xc4\x83zeci de ani mai t\xc3\xa2rziu \xe2\x80\x93 au fost ultima \xc8\x99ans\xc4\x83 de salvare a conducerii birocratice sovietice, a sistemului economic de comand\xc4\x83 \xc8\x99i de protejare a popula\xc8\x9biei de greut\xc4\x83\xc8\x9bile economice care au ap\xc4\x83rut \xc3\xaenainte de venirea la putere a lui Gorbaciov. _NEWLINE_Totu\xc8\x99i, stilul noii conduceri punea anumite probleme pentru politicile de reform\xc4\x83. Conducerea colectiv\xc4\x83 c\xc4\x83uta s\xc4\x83 reconcilieze numeroase interese a prea multe sectoare diferite ale statului, partidului \xc8\x99i birocra\xc8\x9biei economice. \xc3\x8en acest fel, ministerele planificatoare \xc8\x99i armata \xe2\x80\x93 cele mai sensibile sectoare ale reformelor lui Kos\xc3\xaeghin \xe2\x80\x93 au fost capabile s\xc4\x83 obstruc\xc8\x9bioneze \xc3\xaen mod considerabil eforturile pentru reforme. _NEWLINE_Tem\xc3\xa2ndu-se de \xc3\xaendep\xc4\x83rtatrea de politica de planificare detaliat\xc4\x83 centralizat\xc4\x83 de sus \xc3\xaen jos, ministerele planificatoare \xe2\x80\x93 al c\xc4\x83ror num\xc4\x83r cre\xc8\x99tea rapid \xe2\x80\x93 au reac\xc8\x9bionat pentru a-\xc8\x99i ap\xc4\x83ra propria putere. Ministerele controlau aprovizionarea \xc8\x99i r\xc4\x83spl\xc4\x83teau cre\xc8\x99terile performan\xc8\x9bei, aceasta fiind un element formidabil de puternic \xc3\xaen controlarea societ\xc4\x83\xc8\x9bii sovietice. Pentru a-\xc8\x99i men\xc8\x9bine controlul asupra industriei, planificatorii au \xc3\xaenceput s\xc4\x83 conceap\xc4\x83 instruc\xc8\x9biuni tot mai detaliate, care au \xc3\xaent\xc3\xa2rziat reformele, \xc3\xaempiedic\xc3\xa2nd libertatea de ac\xc8\x9biune a intreprinderilor. _NEWLINE_Kos\xc3\xaeghin, \xc3\xaen acest timp, era lipsit de puterea \xc8\x99i de sprijinul necesar luptei cu birocra\xc8\x9bia ministerial\xc4\x83. De vreme ce aceste reforme erau menite s\xc4\x83 creasc\xc4\x83 productivitatea prin debarasarea de for\xc8\x9ba de munc\xc4\x83 suplimentar\xc4\x83, sprijinul \xc3\xaen r\xc3\xa2ndurile muncitorimii a lipsit aproape cu des\xc4\x83v\xc3\xa2r\xc8\x99ire. Nici chiar conducerile intreprinderilor, care ar fi trebuit s\xc4\x83 se foloseasc\xc4\x83 cel mai mult de aceste reforme, nu au acordat \xc3\xaentreg sprijinul lor schimb\xc4\x83rilor, tem\xc3\xa2ndu-se de orice schimbare a unui sistem greoi, dar verificat. _NEWLINE_\xc3\x8en cele din urm\xc4\x83, \xc3\xaen 1968, a ap\xc4\x83rut evenimentul Prim\xc4\x83verii de la Praga, c\xc3\xa2nd perioada de liberalizare politic\xc4\x83 din Cehoslovacia a luat sf\xc3\xa2r\xc8\x99it pe 20 august prin interven\xc8\x9bia a 200.000 de militari \xc8\x99i 5.000 de tancuri ai Pactului de la Var\xc8\x99ovia, conform a ceea ce avea s\xc4\x83 se numeasc\xc4\x83 Doctrina Brejnev. _NEWLINE_P\xc3\xa2n\xc4\x83 la \xc3\xaenceputul deceniului al optulea, puterea partidului de influen\xc8\x9bare a birocra\xc8\x9biei economice \xc8\x99i a armatei a sc\xc4\x83zut \xc3\xaen mod considerabil. Momentul favorabil pentru reforme a fost pierdut, Uniunea Sovietic\xc4\x83 intr\xc3\xa2nd \xc3\xaen perioada cunoscut\xc4\x83 ca stagnarea brejnevist\xc4\x83, orice reform\xc4\x83 fiind am\xc3\xa2nat\xc4\x83 p\xc3\xa2n\xc4\x83 la venirea la putere a lui Mihail Gorbaciov. _NEWLINE_Pe 25 decembrie 1979 Uniunea Sovietic\xc4\x83 invada Afganistanul. URSS a fost implicat\xc4\x83 \xc3\xaentr-un r\xc4\x83zboi care a costa vie\xc8\x9bile a aproximativ 15.000 de solda\xc8\x9bi sovietici \xc8\x99i distrus numeroase vehicule blindate, avioane \xc8\x99i alte materiale militare. Uniunea Sovietic\xc4\x83 avea s\xc4\x83 se retrag\xc4\x83 de-abia \xc3\xaen 1989 din Afganistan. _NEWLINE_\xc3\x8en 1980, mi\xc8\x99carea reformist\xc4\x83 Solidaritatea din Polonia a fost in\xc4\x83bu\xc8\x99it\xc4\x83 de conduc\xc4\x83torul guvernului comunist, Wojciech Jaruzelski, prin proclamarea legii mar\xc8\x9biale. Comuni\xc8\x99tii polonezi s-au temut c\xc4\x83, \xc3\xaen cazul continu\xc4\x83rii protestelor Solidarit\xc4\x83\xc8\x9bii, sovieticii ar fi putut declana o interven\xc8\x9bie similar\xc4\x83 cu cea din 1968 din Cehoslovacia. Solidaritatea a supravie\xc8\x9buit \xc3\xaens\xc4\x83 anilor \xc3\xaen care legea mar\xc8\x9bial\xc4\x83 a fost in vigoare, submin\xc3\xa2nd \xc3\xaen continuare influen\xc8\x9ba sovietic\xc4\x83 asupra Poloniei.\n_START_SECTION_\nConducerile de tranzi\xc8\x9bie\n_START_PARAGRAPH_\n\xc3\x8en 1982, stagnarea economiei sovietice era evident\xc4\x83. URSS ajunsese s\xc4\x83 importe cereale din SUA, f\xc4\x83r\xc4\x83 ca acest fapt s\xc4\x83 determine o schimbare \xc3\xaen sistemul economiei planificate centralizate. A existat o perioad\xc4\x83 de tranzi\xc8\x9bie \xc3\xaentre perioadele Brejnev \xc8\x99i Gorbaciov, cu unele elemente de reform\xc4\x83 \xc3\xaencepute \xc3\xaens\xc4\x83 \xc3\xaenc\xc4\x83 din 1983.\n_START_SECTION_\nPerioada Andropov\n_START_PARAGRAPH_\nLa dou\xc4\x83 zile de la moartea lui Brejnev a fost anun\xc8\x9bat\xc4\x83 alegerea lui Iuri Andropov \xc3\xaen func\xc8\x9bia de Secretar General al Partidului Comunist al Uniunii Sovietice. Odat\xc4\x83 ajuns la putere, Andropov a trecut rapid la promovarea \xc3\xaen func\xc8\x9bii de conducere a propriilor alia\xc8\x9bi. \xc3\x8en iunie 1983, el \xc8\x99i-a asumat postul de Pre\xc8\x99edinte al Prezidumului Sovietului Suprem, devenind astfel \xc8\x99eful statului. Lui Brejnev i-au fost necesari 13 ani pentru a accede la acest post. \xc3\x8en perioada scurt\xc4\x83 \xc3\xaen care a fost la conducerea URSS-ului, Andropov a schimbat peste jumate dintre mini\xc8\x99trii sovietici \xc8\x99i dintre primii secretari republicani ai partidului \xc8\x99i mai mult de o treime dintre \xc8\x99efii de departamente ai aparatului conduc\xc4\x83tor al Comitetului Central. El a schimbat pe liderii \xc3\xaen v\xc3\xa2rst\xc4\x83 cu unii mai tineri \xc8\x99i mai dinamici. Capacitatea lui Andropov de a reforma aparatul conduc\xc4\x83tor al partidului \xc8\x99i al economiei a fost grav afectat\xc4\x83 de s\xc4\x83n\xc4\x83tatea precar\xc4\x83 a liderului sovietic, ca \xc8\x99i de influen\xc8\x9ba rivalului s\xc4\x83u, Constantin Ustinovici Cernenko, \xc8\x99eful de cadre al Comitetului Central. _NEWLINE_Politica intern\xc4\x83 a lui Andropov a urm\xc4\x83rit restaurarea ordinei \xc8\x99i disciplinei \xc3\xaen societatea sovietic\xc4\x83. El a evitat reformele politice \xc8\x99i economice radicale, promov\xc3\xa2nd \xc3\xaen schimb o politic\xc4\x83 a onestit\xc4\x83\xc8\x9bii crescute \xc3\xaen politic\xc4\x83 \xc8\x99i experimente economice timide, similare cu cele asociate reformelor lui Kos\xc3\xaeghin. \xc3\x8en tandem cu aceste experimente economice, Andropov a lansat o campanie anticorup\xc8\x9bie care a atins v\xc3\xa2rfurile guvernului \xc8\x99i partidului. Andropov a \xc3\xaencercat de asemenea s\xc4\x83 \xc3\xaent\xc4\x83reasc\xc4\x83 disciplina muncii. _NEWLINE_\xc3\x8en domeniul afacerilor externe, Andropov a continuat lini politic\xc4\x83 brejnevist\xc4\x83. Rela\xc8\x9biile americano-sovietice s-au deteriorat rapid \xc3\xaen martie 1983, c\xc3\xa2nd pre\xc8\x99edintele Ronald Reagan a numit Uniunea Sovietic\xc4\x83 "Imperiu al r\xc4\x83ului". Sovieticii au reac\xc8\x9bionat imediat critic\xc3\xa2nd anticomunismul "belicos, lunatic" al lui Regan. _NEWLINE_S\xc4\x83n\xc4\x83tatea lui Andropov s-a deteriorat rapid, el deced\xc3\xa2nd \xc3\xaen februarie 1984, dup\xc4\x83 ce nu mai fusese v\xc4\x83zut \xc3\xaen public mai multe luni. Cea mai important\xc4\x83 mo\xc8\x99tenire care a l\xc4\x83sat-o a fost descoperirea \xc8\x99i promovarea lui Mihail Gorbaciov. \xc3\x8encep\xc3\xa2nd din 1978, Gorbaciov a avansat \xc3\xaen doi ani p\xc3\xa2n\xc4\x83 la statutul de membru plin al Biroului Politic. Responsabilit\xc4\x83\xc8\x9bile sale \xc3\xaen domeniul cadrelor de partid i-au permis s\xc4\x83 distribuie favoruri \xc8\x99i s\xc4\x83-\xc8\x99i creeze leg\xc4\x83turi care s-au dovedit utile atunci c\xc3\xa2nd s-a pus problema alegerii Secretarului General. \xc3\x8en occident exista convingrea c\xc4\x83 Andropov \xc3\xael preg\xc4\x83tea pe Gorbaciov s\xc4\x83 preia func\xc8\x9bia suprem\xc4\x83 \xc3\xaen stat. Totu\xc8\x99i, de\xc8\x99i Gorbaciov a ocupat func\xc8\x9bia de adjunct al Secretarului General de-a lungul \xc3\xaentregii perioade de boal\xc4\x83 a lui Andropov, func\xc8\x9bia suprem\xc4\x83 \xc3\xaen stat a fost ocupat\xc4\x83 de altcineva \xc3\xaen 1984.'